Keď sa budúca alebo novopečená mamička rozhodne svoje bábätko nosiť, prvé o čom začne premýšľať je či si zaobstará šatku alebo nosič. Odpoveď však nie je taká jednoduchá, pretože každej mamičke sadne niečo iné. Záleží tiež na tom, ako často bude nosiť, či bude nosiť aj niekto iný, či chce nosiť len kvôli venčeniu psíka a mnoho ďalších kritérií. Čo je teda lepšie?
Výhody a nevýhody šatky
Keď sa povie šatka, tak začnú mamičkám vstávať vlasy hrôzou, pretože sa obávajú toho zložitého viazania, ktoré sa budú musieť naučiť. Nie je to však žiadna veda a chce to len trochu cviku. Ideálne je, ak vám to niekto ukáže a poradí nejaké finty.
Šatka je jednoznačne vhodnejšia pre novorodencov a nedonosené bábätká. Krásne sa totižto prispôsobia mamičke aj bábätku. Nikde nič netlačí, neťahá a nie je potreba nič zložito nastavovať. Na začiatku je náročnejšie sa naučiť správne viazať do šatky, ale po pár dňoch už si budete istejší a pôjde to hladko. Zaobstaranie šatky je aj lacnejšia záležitosť (samozrejme, pokiaľ neplánujete kúpu ručne tkanej šatky, ktorá môže stáť, aj niekoľko stoviek eur), protože vám vydrží takmer na celé obdobie nosenia. Pokiaľ nebudete mať drobnejšie dieťatko, potom sa vám bude hodiť neskôr aj nejaká nosnejšia šatka. Ďalšia výhoda šatky je možnosť do nej viazať dvojčatá alebo nosiť staršie a mladšie dieťa v tandeme, jedno na chrbte a druhé na bruchu.
Akonáhle sa z vás stane ostrieľaná nosička, tak vás určite bude lákať nosiť na chrbte a pre takéto nosenie sú šatky jednoznačne omnoho lepšie než nosiče. Možno v nich krásne bábätko napolohovať tak, aby vám pozeralo cez rameno a bolo spokojné s výhľadom, čo sa v nosiči moc nedarí nastaviť.
Keď vynecháme počiatočnú nevýhodu v zložitosti viazania, potom jednou nevýhodou viazania do šatky je jej možnosť ušpinenia vonku a zložitejšie viazanie vonku. Dieťatko si musíte niekam odložiť, šatku na seba pripraviť a keďže má niekoľko metrov, tak si jeho konce môžete vonku rýchlo ušpiniť. Ak sa však do šatky zamilujete, tak pre vás ani toto nebude nevýhoda a šatku budete brať ako módny doplnok, takže určite nezostanete pri jednom kuse. A samozrejme ani jeden spôsob viazania vám nebude stačiť a budete se chcieť naučiť ďalšie. Druhou nevýhodou potom môže byť zložitejšie dojčenie v šatke, musíte totiž vedieť,že kde čo povoliť, aby sa bábätko k prsníku dostalo a pohodlne sa nadojčilo a pokiaľ pri tom zaspí, tak zase viazanie naspäť dotiahnuť, čo je oproti nosiču komplikovanejšie.
Výhody a nevýhody nosiča
Nosič sa môže na prvý pohľad zdať, že je lepší než šatka, pretože doňho dáte bábo omnoho rýchlejšie a je to vlastne ako taký obrátený batoh. Taktiež je potrebné nosič najprv nastaviť a keďže dieťa stále rastie, tak sa musí často prenastavovať. Ďalej je to náročnejšie s výberom, pretože sú rôzne tvrdosti bedrového pásu, rôzne spôsoby nastavenie nosiča (suchý zips, patentky, šnúrky, popruhy), rôzne materiály, a teda nie je tak jednoduché nosič vybrať.
Výhodou je jednoznačne rýchlosť a manipulácia, pretože keď bábo vyberiete von, tak vám nosič stále drží okolo pásu, takže ho môžete kedykoľvek znova rýchlo použiť bez odkladania dieťaťa. Často majú mamičky z tohto dôvodu na doma šatku a na von nosič.
Dojčiť sa v ňom dá tiež jednoduchšie, stačí povoliť pár popruhov a prístup k prsníku je prakticky okamžitý. Pokiaľ pri dojčení bábätko zaspí, jednoducho zase znova všetko rýchlo dotiahnete.
V prípade, že chcete alebo potrebujete, aby nosil miesto vás niekto iný, potom je nosič určite jednoduchší, pretože sa otecko, babička, sestra, ktokoľvek, kto bude nosiť, nemusí učiť úväz, len si nastaví nosič na svoju postavu.
Pokiaľ by ste chceli nosiť v nosiči už od narodenia, potom je treba zaobstarať nosič k tomu určený, ktorý ale vydrží len pár mesiacov a potom musíte zaobstarať väčšiu veľkosť. Pokiaľ chcete nosiť aj staršie dieťatko, je potreba si zaobstarať nosič pre batoľatá. Z tohto dôvodu sú finančné náklady na nosenie podstatne vyššie, než u šatky. Mamičky si preto väčšinou zaobstarajú najprv šatku a nosia prvé mesiace prevažne doma a neskôr nosič a nosia aj vonku, pretože sú si istejšie.
Takým kompromisom medzi šatkou a nosíčom môže byť celoviazací nosič, ktorý nemá žiadne pracky, čiže je menej robustný a vypadá jemnejšie, skôr ako šatka. Lepšie sa poddá bábätku aj nosiacej osobe a nie je tak zložitý na viazanie ako šatka.
Čo si teda zaobstarať?
Jednoznačná odpoveď neexistuje. Ideálne je, keď máte možnosť si šatku aj nosič vyskúšať a podľa toho sa rozhodnúť, čo vám bude viac vyhovovať. Ak už sa rozhodnete akokoľvek, bábätku sa u vás na hrudi bude páčiť. Keď začuje tlkot vášho srdca, bude kľudnejšie a vy si budete môcť kedykoľvek privoňať k jeho hlavičke, čo vám dodá energiu a tiež zlepší náladu.